
Szülészeti erőszak az anyai szülésnarratívákban- A szülészeti erőszak szociológiai értelmezése

Kulcsszavak: szülészeti erőszak; szülésélmény; kvalitatív kutatás; mélyinterjú
A dolgozat központi témája a szülészeti erőszak. A szülés egy komplex társadalmi és kulturális jelenség is, amely mélyen beágyazott az adott közösség normáiba, ezért fontos társadalomtudományi perspektívában is vizsgálni azt. A szülés és születés módja, minősége és megélése számos későbbi hatással lehet az édesanya és a gyermek életére nézve. Noha a szülészeti erőszak nem egyenlő a szubjektívan megélt szülésélménnyel, mindaz, amit az érintettek átélnek, negatív hatással lehet a szülés folyamatára, az élményre és későbbi életükre – beleértve a fizikai és lelkiállapotot, valamint az anyaságot is. A szülészeti erőszak egy olyan jelenség, amely világszerte problémát jelent, valamint etikai és jogi kérdéseket is felvet.
Dolgozatomban igyekeztem minél több nemzetközi és hazai forrásanyagot nyújtani a szülészeti erőszak témájában. Írásom érinti a pszichológia és a jog tudományágakat is.
A kutatás során kvalitatív módszert alkalmaztam. Tíz olyan érintettel készítettem mélyinterjút, akik átélték a szülészeti erőszakot, valamint két szakértői interjút is készítettem. Az édesanyákat egy felhívással értem el, a szakértőket pedig felkerestem. Az érintettek túlnyomó többsége budapesti, életkoruk 26 és 51 közé tehető, szüléseik pedig 2017 júniusa és 2024 áprilisa között zajlottak.
Kutatási célom az volt, hogy mélyebb betekintést nyerjek abba, mit éltek át az érintettek, mit értelmeztek negatív szülésélményként, milyen szempontok bizonyultak a legjelentősebbeknek (és azt hogyan magyarázták), hatással volt-e későbbi életükre (és ha igen, milyen módon), valamint, hogy az egyéni történetek között felfedezhetőek-e közös vonások, kapcsolódási pontok. Arra voltam kíváncsi, hogy a negatív szülésélményt megélt anyák szüléstörténetében jelen volt-e a szülészeti erőszak, és ha igen, annak mely tényezői hogyan formálták a szülésélményt.
A kutatásban részt vett édesanyák mindegyike (különböző módon) átélte a szülészeti erőszakot és szülésük negatív hatással járt életük valamely területére. Kutatásom nem csak, hogy igazolja a probléma létezését, de mélyebben mutatja be az anyák elképzeléseit, érzelmeit és tapasztalatait a szülést illetően, valamint a szülészeti ellátórendszer hiányosságait. Az interjúalanyok mind más-más kórházban szültek, ami alátámasztja azt, hogy a szülészeti erőszak nem csak intézményi, de kulturális és strukturális szinten is jelen van.
 



